Bokke steeds die topwêreldspanDamian de Allende. Foto: Adrian Dennis/AFP. Ondanks vyf nederlae in hul 13 wedstryde in 2021, is die Springbokke volgens Wêreldrugby se ranglys steeds die voorste span op die internasionale verhoog. Die Suid-Afrikaners het vanjaar met die Britse en Ierse Leeus afgereken, terwyl hulle ook met ’n heldhaftige vertoning teen die All Blacks in hul laaste Rugbykampioenskap-wedstryd vorendag gekom het. Siya Kolisi en Kie kon egter nie hul jaar op ’n wennoot afsluit nie toe hulle Saterdag teen Engeland op Twickenham verloor het. Hoewel daar ’n somber atmosfeer in die Bokke se kleedkamer ná die Rose-wedstryd geheers het, meen Damian de Allende dat die span steeds op baie dinge trots kan wees. “As span moes ons ’n hele paar uitdagings oorkom, maar ons kan met ons koppe omhoog terugkyk op die jaar en trots wees op die herinneringe,” het De Allende gesê. Die Munster-senter het ’n barshou op Twickenham gespeel en hy was goed op die aanval én op verdediging. “Ons is op die regte pad. Ons besluitneming word al hoe beter en hopelik kan ons volgende jaar hierop voortbou. Die wyse waarop ons in moeilike tye saamgestaan het, wys dat ons ook vir mekaar speel.” Die Springbokke het agt van hul 13 wedstryde in 2021 gewen. Hulle het terselfdertyd 334 punte aangeteken en 224 afgestaan. Hulle speel in Julie 2022 drie toetse teen Wallis in Suid-Afrika. Punteleer: